CELEX: 62010TN0504
Language: sk
Date: 2010-10-22 00:00:00
Title: Vec T-504/10: Žaloba podaná 22. októbra 2010 — Prima TV/Komisia

18.12.2010   
            
            
               SK
            
            
               Úradný vestník Európskej únie
            
            
               C 346/55
            
         Žaloba podaná 22. októbra 2010 — Prima TV/Komisia
   (Vec T-504/10)
   ()
   2010/C 346/107
   Jazyk konania: taliančina
   
      Účastníci konania
   
   
      Žalobkyňa: Prima TV SpA (Miláno, Taliansko) (v zastúpení: L. Fossati, L. Perfetti, advokáti)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť napadnuté rozhodnutie,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Rozhodnutie napadnuté v tomto spore je totožné s rozhodnutím vo veci T-501/10, TI Media Broadcasting a TI Media/Komisia.
   Žalobkyňa na podporu svojich návrhov uvádza tri žalobné dôvody.
   Prvým žalobným dôvodom sa žalobkyňa domáha zrušenia rozhodnutia z dôvodu porušenia zákonných ustanovení v dôsledku zjavne nesprávneho posúdenia tým, že sa Komisia nesprávne domnievala, že podmienky plateného televízneho vysielania na talianskom trhu sa oproti roku 2003 zmenili do takej miery, že je možné zmeniť záväzky prijaté spoločnosťou Newscorp vo veci COMP/M.2876. Všetky dôkazy naopak ukazujú, že trhové podmienky, na základe ktorých boli Komisii predložené záväzky, ktoré Komisia prijala v roku 2003, sa významným a trvalým spôsobom nezmenili. Osobitne Sky Italia má stále absolútne dominantné postavenie na talianskom trhu platenej televízie.
   Svojím druhým žalobným dôvodom sa žalobkyňa domáha zrušenia rozhodnutia z dôvodu porušenia zákonných ustanovení a zneužitia právomoci predovšetkým v dôsledku zjavne neprávneho posúdenia, ako aj z dôvodu porušenia zásady proporcionality tým, že Komisia zmenila záväzky poskytnuté spoločnosťou Newscorp vo veci COMP/M.2876 na základe nesprávneho predpokladu, že skutočnosť, že sa Sky Italia nezúčastnila na ďalšom konaní o prideľovaní pozemných digitálnych frekvencií, by jej zabránila vo voľnom šírení televízneho vysielania v Taliansku. V tejto súvislosti treba upresniť, že Sky Italia už prevádzkuje voľné televízne vysielanie, vysiela na pozemných digitálnych frekvenciách a bude mať možnosť získať prenosovú kapacitu aj v prípade, že dotknuté záväzky nebudú zmenené.
   Tretím žalobným dôvodom sa žalobkyňa domáha zrušenia rozhodnutia z dôvodu porušenia zákonných ustanovení a zjavne nesprávneho posúdenia tým, že Komisia zmenila záväzky poskytnuté spoločnosťou Newscorp vo veci COMP/M.2876 na žiadosť Sky Italia, aj keď odpovede získané v priebehu šetrenia trhu, ktoré sa konalo počas správneho konania — vrátane odpovedí zaslaných talianskymi verejnými orgánmi — jasne naznačovali negatívne dopady zmeny predmetných záväzkov na hospodársku súťaž na vnútroštátnej úrovni.